Carsten Hansen (S), 2012-10-03:
Jeg vil godt starte med at takke fru Anni Matthiesen for spørgsmålet, for det giver mig lejlighed til at uddybe det, jeg har skrevet i Berlingske Tidende, og jeg glæder mig naturligvis over, at fru Anni Matthiesen har læst det.
Jeg og regeringen vil have et Danmark, der hænger sammen.
Jeg tror også, at vi begge har diskuteret det meget i Landdistriktudvalget.
Det drejer sig om en hel række fundamentale spørgsmål og udfordringer.
Befolkningen i nogle landområder oplever negative effekter af den her omstilling: Virksomheder lukker, der er en stor ledighed, fraflytning skaber overskud og forfald i boligmassen.
Det er en virkelighed, som vi skal forholde os til.
Vi er også nødt til at forholde os til den inden for rammerne af den aktuelle samfundsøkonomi.
Det er jo de vilkår, vi som anstændige og ansvarlige partier alle er underlagt.
Samtidig må vi jo heller ikke glemme, at der er mange andre landområder, der har fremdrift og vækst.
Mange af vores mindre byer har rigtig gode tilbud til den travle familie, gode, ordentlige og billige huse, ordentlig pasning af børnene og ordentlige rammer for børnenes opvækst og let adgang til naturoplevelser.
De mindre samfund præges mange steder af meget stor iværksætterånd og virkelyst.
Og den undersøgelse, som jeg lavede op til landdistriktkonferencen, viste jo, at folk, der bor uden for de større byer, paradoksalt nok, med det pressen skriver, faktisk er lykkeligere, end dem, der bor inde i de større byer. Jeg definerer også fire hovedudfordringer i Berlingske.
Det er vækst og jobskabelse, hvor jeg synes, at en række af vores landdistrikter har været ramt rigtig hårdt.
Det er adgang til hurtigere bredbånd.
Fru Anni Matthiesen ved, at vi, både Erhvervsministeriet og mit ministerium, sammen med kommunerne er i gang med at kortlægge det.
Det er uddannelsesmulighederne, som vi skal fokusere på.
Og så er det det, som min kollega trafikministeren og hr. Lars Christian Lilleholt diskuterede før, nemlig den kollektive trafik.
Jeg vil sige, at det foreløbigt er resulteret i en energiaftale med 40.000 nye arbejdspladser over de næste 8-10 år, en bredbåndsaftale om 10 Megabit med en dækning på 99,8 pct. i alle kommuner inden udgangen af 2015 og et trafikforlig, hvor der er afsat 285 mio. kr. til at styrke den kollektive trafik på landet.
Men der er stadig væk meget at gøre.
Men tak for spørgsmålet.
Først vil jeg sige noget til den såkaldte nedrivningspulje: Den var jo kun finansieret på finansloven frem til 2011 og var ikke videreført i den finanslov, vi overtog.
Så det var jo en engangspulje.
Jeg ved godt, Venstre foreslog, vi skulle tage fra Forebyggelsesfonden, men – undskyld, jeg siger det – jeg betragter det altså som en smule pauvert, at man tager fra nedslidte mennesker og giver til ruiner.
Det håber jeg ikke, fru Anni Matthiesen mener, men det mente Venstres finanspolitiske ordfører.
Må jeg så ikke sige, at der faktisk ligger en række initiativer, som også rækker ind over det her.
Jeg nævnte transportforliget, hvor Venstre jo ikke var med i udmøntningen af den milliard, der giver 258 mio. kr. til kollektiv trafik i vores landdistrikter.
Det er brandærgerligt, for det bliver jo en del af finansloven.
Så er der jo faktisk byfornyelsesmidlerne, som godt nok ligger i det, der afsættes i finansloven – der afsættes jo 278 mio. kr. om året, hvor jeg gerne vil reservere de 75 mio. kr. til vores landsbyer.
Det er sådan, at de 75 mio. kr. på bygningsfornyelsen og områdefornyelsen bliver reserveret til byer med under 10.000 indbyggere, og skal man brække huse ned, gælder det landsbyer med under 3.000 indbyggere.
Husene skal ligge i sammenhæng med bymæssig bebyggelse; det må altså ikke være enkeltstående huse, men huse med noget omkring.
Det er jo en erkendelse af, at der er brug for en håndsrækning, og at der er brug for midler, som ikke bare kommer som engangspuljer, men som er på bevillingen hvert år.
Som vi siger: Byfornyelsen skal nu komme også de små landsbyer til gode.
Så jeg synes faktisk, der er rigtig mange ting på finansloven og på lovprogrammet, som berører vores byområder.